ཧཱུཾ་ཆེན་ལ་རང་ཉིད་ལ་ཐོབ་པའི་ཐོག་མའི་ལེགས་འགྲུབ་ལ་བརྟེན་ནས་མུ་མཐུད་འཕེལ་རྒྱས་གཏོང་རྒྱུའི་བསམ་པ་ཤུགས་ཆེ་ཡོད་པ་སྟེ།དེ་ཡང་བརྙན་འཕྲིན་ཐོག་ཐོན་པ་དང་མཚོ་སྔོན་དང་།ཀན་སུའུ།བོད་རང་སྐྱོང་ལྗོངས་སོགས་ནས་ཡོང་བའི་སྔོན་འགྲོའི་སློབ་གྲྭའི་དགེ་རྒན་ལ་སྦྱོང་བརྡར་སྤྲོད་པ་སོགས་ཀྱི་འབད་པ་བྱེད་ཀྱིན་ཡོད།ཉེ་དུས་ཁོང་གིས་ཁྲ་ལི་བོད་ཀྱི་སྒྱུ་རྩལ་དང་རྩོམ་རིག་གོང་འཕེལ་ཚོགས་པ་དང་མཉམ་ལས་ཐོག་ཟི་ལིང་གི་བོད་ཡིག་ཚགས་པར་ཐོག་དམིགས་བསལ་བྱིས་པའི་ལེ་ཚན་ཞིག་བཟོ་འགོ་བཙུགས།ཧཱུཾ་ཆེན་གྱིས་རང་ཉིད་ཀྱི་བྱ་གཞག་འདིས་བོད་རིགས་ཀྱི་མི་ཚོགས་མཐུག་པའི་གྲོང་ཁྱེར་དང་ས་ཁུལ་གཞན་དུའང་བོད་ཡིག་གི་སྔོན་འགྲོའི་སློབ་གྲྭ་འཛུགས་པར་སྐུལ་མ་ཐེབས་པའི་རེ་བ་བྱེད་ཀྱིན་འདུགཁོང་གིས་ལོ་གཉིས་ནས་དྲུག་བར་ལ་བྱིས་པས་གང་སྦྱངས་པ་དེས་ཁོ་ཚོའི་མི་ཚེ་གཅིག་ལ་ཤུགས་རྐྱེན་ཐེབས་རྒྱུ་ཡིན་པར་ནན་བཤད་གནང་གི་འདུགཁོ་ཚོར་རང་ཉིད་ཀྱི་རིག་གནས་དང་ལོ་རྒྱུས་ཐོག་ལ་གོ་རྟོགས་ཤིག་སྤྲད་ཚེ།དེས་ཁོ་ཚོ་གང་ཟག་སྒེར་གྱི་མ་འོངས་ཀྱི་འཕེལ་རྒྱས་ཙམ་མ་ཟད་རྗེས་ཕྱོགས་ཀྱི་སློབ་གསོའི་ཐོག་ལའང་རྨང་གཞི་སྲ་བརྟན་ཞིག་སྤྲོད་རྒྱུ་ཡིན་པ་དང་།སློབ་གསོ་ཁོ་ནས་ཀྲུང་གོའི་ནུབ་ཁུལ་གྱི་བོད་རིགས་ས་ཁུལ་ལ་འཕེལ་རྒྱས་ཡོང་ཐུབ་རྒྱུ་རེད་ཅེས་ཧཱུཾ་ཆེན་གྱིས་གསུངས་ཀྱི་འདུག